
MINISERIE:

Gilbert-forbannelsen


Gilbert-forbannelsen

For flere hundre år siden, førte et ødelagt kjærlighetsforhold til at Gilbert-familien ble rammet av en forbannelse. En forbannelse som gjør at den nålevende generasjonen ikke klarer å finne varig kjærlighet og ekte lykke. Kan de klare å bryte forbannelsen før det er for sent? Dette er første bok i miniserien Gilbert-forbannelsen.

 


Kjære leser,

Jeg er så spent på å vise deg den første boken i miniserien Gilbert-forbannelsen! Jeg har alltid elsket eventyr og husker første gangen jeg så Disneys Skjønnheten og Udyret. En heltinne som leser og har brunt hår og brune øyne – endelig en jeg virkelig kunne relatere til – og selvfølgelig, et udyr av en helt har alltid vært en storfavoritt.

Conrad Gilbert var så morsom å skrive om. Jeg tror at den høyintensive verdenen kjendiskokken lever i passer ganske godt til en mann som fremstår som et udyr. Det er et av få områder der alt må være klart til en satt tid, og Conrad er vant til at alle lytter til ham.

Indy er ikke en som lar seg sjefes rundt, men hun er fast bestemt på å gjøre hva enn som trengs for å bryte «forbannelsen» som bystyret er sikre på at ligger over byen. Om det innebærer å stå ansikt til ansikt med Udyret på kjøkkenet og så inngå et risikabelt veddemål, så får det bare bli sånn.

Jeg håper du liker resultatet av veddemålet deres i Magi på menyen.

Kos deg med lesingen!

Katherine


Denne boken er dedisert til min gode venn Joss Wood, en fantastisk forfatter og også et godt menneske, som alltid er der når jeg trenger henne.

 

Takksigelse:

Takk til John Jacobson for et skarpt blikk og dyktig redigering av denne boken. Jeg ser frem til å jobbe sammen om mange bøker.

Conrad Gilbert lignet ikke på noe udyr hun hadde sett eller forestilt seg. Hendene hans beveget seg med fart og presisjon. Da han kikket opp for å snakke til seeren, grøsset Indy Belmont på en måte som advarte henne om at det var altfor lenge siden hun hadde vært ute på date eller hatt et forhold. Hun hørte ikke på et eneste ord som kom ut av den perfekt formede, maskuline munnen.

Hun ville kysse ham. Hun ville kjenne de store armene rundt seg, mens han sa navnet hennes med den dype klangen som minnet henne om lange, varme sommernetter.

«Så hva synes du?» spurte Lilith Montgomery, lederen for Main Street Business Alliance og kvinnen som hadde ansvaret for prosjektet, da hun trykket på pause.

«Hva?» Hun hadde kommet til Gilbert Corners på bystyrets invitasjon. Programmet Hometown, Home Again hadde tatt av den siste sesongen, og nå som Lansdowne hadde fått ny giv, var produsentene på utkikk etter en annen by som trengte ferdighetene hennes. «Jeg er lei for det. Han er veldig intens.»

«Det er han. Selv som ung var han det. Så, kan du få ham til å komme til byen og bryte forbannelsen?» spurte Jeff Hamilton.

Indy smilte og nikket. «Jeg kan få ham hit. Hva er dette med forbannelsen?»

Lilith ristet på hodet. «Det er bare trist. Gilbert International stengte hovedfabrikken sin, og allerede helgen etter var de tre Gilbert-arvingene involvert i en forferdelig bilulykke.»

«En gutt – Declan Owen – døde, og to av arvingene var døden nær. Etter det begynte byen å tørke ut.»

«Når var dette?» spurte Indy, ikke sikker på om hun trodde på forbannelsen.

«For ti år siden.»

Omtrent på samme tid som inflasjonen, kombinert med den økonomiske nedgangen, gjorde det vanskelig for småbedrifter å holde seg flytende i småbyer som denne – der collegeungdom dro bort og ikke kom tilbake. Hun mistenkte at det hadde mer å gjøre med tomme butikker i hovedgaten enn en forbannelse. Men en forbannelse ville være bra TV.

«Jeg vil si at forbannelsen har hersket lenge nok. Jeg kan klare det», sa hun. «Er vi sikre på at det å få ham til å komme og lage mat i byen er det vi trenger?»

Hun hadde flyttet til byen Gilbert Corners for halvannet år siden, kjøpt en bokhandel som var i ferd med å gå konkurs, og et viktoriansk hus ved torget. Hun hadde gjort noe lignende i hjembyen sin etter college. Det var to år siden, og etter at hun hadde fått forretningen til å blomstre og byen tilbake til fordums storhet, hadde hun trengt et nytt prosjekt. Spesielt siden partneren hennes – og mannen hun alltid hadde vært forelsket i – hadde forelsket seg i en annen og giftet seg med henne.

«Det er en begynnelse», sa Lilith. «Tror du at du kan klare det?»

«Ikke noe problem.»

Hun forlot rådhuset og gikk tilbake gjennom parken, der ugresset hadde kvalt de en gang så vakre blomsterbedene. Graffiti dekket foten av statuen som hedret de fire grunnleggerne av Gilbert Corners som hadde hjulpet til under den amerikanske revolusjonen. Hun gikk inn i bokhandelen sin, Indy’s Treasures, og vinket til Kym, high school-eleven som hjalp til på ettermiddagene.

Conrad Gilbert, kjendiskokken kjent som Udyret. Hun søkte opp ham opp.

Hvem våger å utfordre Udyret i hulen hans?

Ordene stod under et bilde av ham. Hun så at han tok imot matlagingsutfordringer som skulle sendes på TV-programmet hans. Det var et sted der man kunne legge inn informasjon for å utfordre ham.

«Ja!»

«Ja, hva? Jeg hørte at du gikk med på å få Udyret til byen.»

Hun kikket opp da Nola Weston, bestevenninnen hennes og grunnen til at hun hadde kommet til Gilbert Corners, kom inn på kontoret. Da Indy hadde begynt med YouTube, hadde Nola, hennes tidligere romkamerat og selvlærte trearbeider, blitt med på laget. Nola satte fra seg kaffekoppen på skrivebordet og lente seg mot det.

«Ja, det gjorde jeg. Han er jo ikke noe udyr, og jeg tror det ville vært bra å ha en Gilbert å komme tilbake til byen med.»

«Hvorfor ikke Dash? Han besøker søsteren sin på sanatoriet hele tiden.»

«Conrad har et TV-program som vil gi oss litt nasjonal eksponering, og Lilith mente dessuten at han ville være den enkleste av de to.»

«’Udyret’, enklere? De spiller det opp på TV, men han er veldig arrogant og gjør bare som han vil. Jeg er ikke sikker på om han vil hjelpe deg.»

«Å, han kommer til å si ja», sa Indy. Nola var skeptisk, men Indy var selvsikker. The Beast’s Lair var et konkurranseprogram der han tok imot utfordringer fra amatørkokker, og hvis de slo ham, fikk de en premie på 350 000 dollar.

Hun fylte ut søknaden og brukte bestemorens Low Country Boil-oppskrift, noe hun hadde laget et par ganger i programmet sitt og fått strålende kritikker for.

To dager senere fikk hun svar om at søknaden om å få Gilbert Corners med i The Beast’s Lair hadde blitt innvilget.

«Nei.»

Conrad Gilbert tålte ikke dumheter eller gjentakelser. Han satte fra seg flasken med olivenolje han holdt i hånden, og snudde seg mot Ophelia Burnetti, som var produsent på matprogrammet hans.

«Du kan ikke si nei. Jeg har allerede fortalt dem at du kommer.»

«Du kan fortelle dem at jeg ikke gjør det.» Conard Gilbert gadd ikke engang å se opp fra benken mens han arbeidet med det delikate designet til anretningen av sin siste rett. Den nye assistenten hans skulle få sparken. Han hatet å bli forstyrret når han var på testkjøkkenet sitt, og alle visste det.

«Con, dette skjer. Gilbert Corners er like i nærheten, og vi må fylle tomrommet etter den ubrukelige videoen vi filmet på Kentucky Derby.»

«Den er ikke ubrukelig.»

«Den andre kokken fikk et sammenbrudd og kastet en flaske bourbon på deg. Dette stedet ligger i nærheten, og de vil at du skal filme på mindre enn tre uker. Det er ideelt.»

Han rettet seg opp til sin fulle høyde og sendte henne et rasende blikk. Hun kikket uforstående tilbake på ham.

Faen.

Han hadde lovet å aldri vende tilbake til Gilbert Corners, bortsett fra for å besøke fetteren Rory. Og han ville ikke bryte det løftet nå. Han hatet det stedet.

«Hvis jeg blir med, kommer jeg når matlagingen begynner, og så drar jeg så snart vi er ferdige med å filme.»

«Greit. Jeg trenger bare førti minutter med opptak som kan sendes. Så gjør det, og du er ute.»

Conrad fulgte etter henne ut på hovedkontoret, der assistenten hans satt og gjorde noe på mobiltelefonen sin.

«Send det til meg», sa Conrad til Ophelia og snudde seg mot assistenten sin. «Du har sparken.»

Han gikk tilbake til testkjøkkenet, men tankene var ikke lenger på retten han hadde laget. Han tenkte på jævla Gilbert Corners. Han hadde ingen gode minner fra byen som bar familiens navn. Bestefaren hadde vært en kald og krevende formynder som hadde oppdratt Conrad og fetterne hans etter at foreldrene omkom i en flyulykke da de var på vei hjem fra en skitur. Conrad hadde vært ti år.

Han grep etter telefonen og ringte Dash.

«Gilbert her.»

«Gilbert her», svarte han.

«Con, hvordan går det?» spurte Dash.

«Jeg må til GC.»

«Må du det? Jeg trodde ingen våget å fortelle deg hva du skulle gjøre.»

«Jeg også. Men Ophelia er ikke redd for meg, og vi trenger en episode for å fylle et hull i programmet. Hvorfor skulle noen invitere meg til byen?» spurte Conrad.

«Aner ikke. Alle tror vi bringer ulykke.»

«Akkurat. Jeg skal knuse utfordreren og deretter forlate GC. Vil du bli med meg?»

«Nei, absolutt ikke. Jeg besøker Gilbert Corners’ pleiehjem en gang i uken, og det er nok for meg.»

«Hvordan har Rory det?» spurte han.

Conrad gned seg i ansiktet. Arret var en konstant påminnelse om fortiden, men han hadde lært seg å leve med det. Så mye av den han hadde vært, hadde gått tapt den kvelden. Men sannheten var at han var heldigere enn Dash og Rory, og han visste det.

«Hun er lik. Legen hennes går av med pensjon. Jeg må til GC for å snakke med den nye legen som skal overta. Når skal du dit?»

«Jeg sender datoen når jeg har den», sa han.

Ophelia sendte ham informasjonen om utfordreren, Rosalinda Belmont. Han søkte henne opp og så at hun nylig hadde flyttet til byen og hadde sitt eget TV-program Hometown, Home Again på samme kanal som hans program gikk på.

Han klikket på promovideoen for det nye programmet hennes i Gilbert Corners. Hun hadde mørkt hår og et hjerteformet ansikt. Hun gikk gjennom bokhandelen på Main Street foran et skilt med teksten Indy’s Treasures, og under skiltet stod det «Eventyret er bare en bok unna».

Han kikket på de store, brune øynene hennes og kjente noe røre seg inni ham.  Noe seksuelt, noe nysgjerrig, noe han ikke kunne definere. Han skulle bare ønske at han visste hva hun holdt på med.

«Så … det var noen i byen som spurte etter deg i går», sa Nola da Indy stakk innom Java Juice neste morgen. «Jeg liker det ikke.»

«Ha. Det var sikkert ingenting. Kanskje den rike kongen og dronningen endelig innså hvor de hadde glemt meg», sa Indy mens hun rakte Nola termokoppen med kaffe.

«De søte foreldrene dine ville blitt knust over å høre deg si det.»

«Nei, jeg har lovet å dele formuen min med dem når jeg blir funnet», sa hun med et glimt i øyet. Hun var ikke så bekymret for at noen skulle spørre etter henne. Hun hadde ingenting å skjule.

«Kan jeg henge opp en lapp på oppslagstavlen og be om hjelp til å luke ugress i parken på lørdag? Jeg vil prøve å få parken i bedre stand før kokkekonkurransen. Jeg mener, bystyret burde gjøre det, men …»

«De er opptatt med å betale for ting som veireparasjoner og andre samfunnsbehov.»

Indy snudde seg og så Jeff Hamilton bak seg. Han smilte til henne. «Jeg vet det, men vi må få dette stedet til å se fint ut.»

«Parken står på listen, men det er så mange ting som må gjøres», sa Jeff. «Kona mi, June, eier en planteskole i utkanten av byen. Jeg kan snakke med henne om planter til bedene. Har du funnet en sponsor ennå?»

«Ikke ennå, jeg er fortsatt i samtaler med en av sponsorene jeg bruker i showet mitt. Men Conrad Gilbert kommer til byen 1. mai for å filme showet sitt. Når jeg vinner, har vi en god sum penger å bruke på det. Jeg skal bruke det til å få flere folk involvert. Det er en lang vei å gå, men vi kommer dit.»

«Jeg er imponert. Hvordan overtalte du ham til å gjøre det?»

«Jeg kontaktet programmet hans og utfordret ham til en kokkekonkurranse her.»

«Gjorde du det?»

«Ja, jeg tror denne utfordringen blir bra», sa hun.

Hun snakket med Nola og Jeff om hvilken butikk de skulle pusse opp neste gang, og gjorde noen notater før hun tok kaffen fra Nola og gikk for å åpne bokhandelen. Hun elsket lukten av bøker og å diskutere favorittitlene sine med kundene.

Hun nevnte Conrad Gilbert for kundene og fant ut at han før ulykken hadde blitt sett på som forferdelig kjekk, bortskjemt og arrogant. En av kundene hennes sa at han hadde oppført seg som om byen Gilbert Corners var under hans sosiale status. Interessant.

Hun gispet da hun gjenkjente ham. Udyret.

«Hallo, Mr. Gilbert. Hyggelig å treffe deg», sa hun.

«Hallo, Rosalinda.»

Hun rynket pannen da hun hørte fornavnet sitt, men smilte til ham. «Ingen kaller meg det. Jeg heter Indy. Indy Belmont.» Hun fortsatte å snakke, for han stod der og stirret på henne. Det gjorde henne nervøs.

«Hva skjer?» spurte hun.

«Hvorfor utfordret du meg?» spurte han.

«Jeg vet ikke om du vet det, men folk her i byen tror at det hviler en forbannelse over familien din. Jeg har et show der …»

«Jeg vet om showet ditt», sa han.

«Å, ser du på det?»

Hun var ikke nervøs nå. Han så enda bedre ut i virkeligheten. Arret gjorde ham bare enda mer tiltrekkende, og fikk ham til å se farlig ut på en trygg, men sexy måte. Han var også høyere enn hun hadde forventet.

Han så ut som en mann som tok det han ville ha. Ikke at noen ville si nei til ham. Han iakttok henne så intenst at hun ble hyperbevisst på kroppen sin. Hun følte seg ikke truet eller utrygg – bare sett. Sett på en måte hun ikke hadde blitt på lenge.

«Skal vi ta en kaffe før vi begynner å filme, så jeg kan gi deg detaljene?»

«Nei. Fortell meg hva du vet om forbannelsen», sa han knurrende.

«Fungerer denne surmulende drittsekk-greia for deg?» spurte hun.

«Jeg foretrekker å se på meg selv som laserfokusert i stedet for drittsekk.»

«Det ligger vel i øynene til den som ser», sa hun og gikk sin vei.

I virkeligheten var Rosalinda Belmont mer livlig enn han hadde forventet. Videoen hadde ikke fanget vitaliteten hennes i det hele tatt. I virkeligheten glødet hun.

Han var fortsatt irritert over måten hun hadde avvist ham på.

«Hun er søt. Det er faktisk hele denne byen. Minn meg på hvorfor du hater den», sa soussjefen hans, Rita da hun satte seg ved benken hans.

Han ignorerte kommentaren fordi det ikke angikk henne, og ba henne om å gjøre seg ferdig med forberedelsene før han gikk videre for å se til resten av matlagingen.

Han hatet denne byen fordi den minnet ham om den han hadde vært. Hvordan han hadde sett ned på byfolket fordi de ikke var like gode som ham selv. Han hadde hatet å tilbringe tid med dem, noe bestefaren hadde forsterket.

Ulykken hadde forandret alt, og det å være tilbake vekket for mye av den mannen han hadde vært. Han likte det ikke.

Conrad var godt kjent med hvordan teltet var satt opp, for det var alltid det samme, og det var innredet slik han ønsket det. Ophelia sørget for at han hadde en benk der han kunne jobbe alene, og at Rita ble plassert på venstre side, så hun kunne gi ham ting og bli filmet mens hun gjorde sin del av jobben.

Han la merke til at miss Belmont pratet med en annen kvinne med kort, rødt hår. Hun så kjent ut, som om han kanskje hadde kjent henne da han vokste opp i Gilbert Corners. Men han var ikke interessert i å fornye noen bekjentskaper; han ville gjøre ferdig denne konkurransen og komme seg vekk herfra.

Indy vinket til ham før hun begynte å gå mot ham. Han ble stående og slipe knivene han skulle bruke under showet, for han visste at mange hjemmekokker syntes det var skremmende.

«Beklager at jeg mistet besinnelsen tidligere. Jeg er bare ikke så flink med … udyr», sa hun med et glis som sendte en hetebølge gjennom ham.

«Ikke noe problem. Du hadde rett – jeg var en drittsekk. Vanligvis kaller utfordrerne mine meg Chef Gilbert, ikke Udyret.»

Hun lo. En lett, sprudlende lyd som han så tiltrakk seg oppmerksomheten til flere av produksjonsmedarbeiderne, noe som irriterte ham.

«Var det noe mer du trengte?» spurte han, og hatet at hun var en distraksjon.

«Er du alltid så brysk?»

Han hevet det ene øyenbrynet. Det var noe foruroligende ved henne, og han skulle ønske at det gjorde det lettere for ham å ignorere tiltrekningen mellom dem. Men det gjorde det ikke.

«Så det er et ja», sa hun med et sukk.

«GC får frem det verste i meg. Jeg ble faktisk overrasket over at du ville ta utfordringen her. Hvorfor ville du det?»

«Forbannelsen.»

Han stønnet. «Ja, selvfølgelig. Du tror vel ikke på den lokale legenden om at hvis en Gilbert kommer tilbake, vil byen blomstre opp igjen?» spurte han tørt.

«Å, vel … jo. Jeg mener, publisiteten fra å være med i showet ditt vil ikke skade. Jeg var ikke sikker på om du visste om forbannelsen», sa hun. «Jeg håpet vi kunne spise lunsj etterpå og diskutere …»

«La meg stoppe deg der. Jeg er her i de få timene det tar å filme dette, og så drar jeg. Det er ingenting som interesserer meg i Gilbert Corners.»

Hun la hodet på skakke og knep øynene sammen. «Ikke engang fetteren din på GC Care Facility?»

Han ristet på hodet og la fra seg den store kniven han hadde slipt. «Var det alt?»

Hun svelget og rynket pannen et øyeblikk før hun satte hendene i hoftene. «Du er ikke en særlig hyggelig mann, er du vel?»

«Jeg trenger ikke å være det, jeg er Udyret.»

«Hør her, Udyret, jeg vedder en helg med deg som hjelper til i byen på at jeg kan slå deg i denne konkurransen.»

«Hva får jeg ut av det?»

«Takknemligheten fra folket i Gilbert Corners.»

Han himlet med øynene. «Jeg mente hva får jeg hvis jeg vinner?»

Hun tygde på underleppen et øyeblikk. «Hva vil du ha?»

I det samme hun sa det, fikk han et bilde av henne naken i sengen hans, men han visste at det ikke var noe han kunne si høyt. «Deg, og en romantisk helg.»

«Meg?» hvinte hun.

«Jepp.»

Han var ikke i tvil om at hun kom til å takke nei. Hun hadde gjort et dristig utspill, og han hadde kontret. Han snudde seg for å sjekke de andre redskapene og trodde at samtalen var over, men da kjente han den lette berøringen av hånden hennes mot underarmen.

«Ok.»

«Ok?»

«Jeg godtar veddemålet ditt. Vinneren får en helg. Du får romantikk, og jeg får deg til å jobbe frivillig i byen», sa hun. «Avtale?»

Han så inn i de store, brune øynene hennes og lurte på hva som var så spesielt med denne byen at hun var villig til å gå gjennom så mye for å få ham til å komme tilbake hit. Hun holdt hånden ut mot ham. Var det bare showet hennes? Dette føltes viktigere, mer personlig enn bare et TV-program.

«Hvorfor er Gilbert Corners så viktig for deg?» spurte han.

«Jeg hater å se en vakker by som dette bli forlatt og glemt. Vi burde ta vare på fortiden og historien vår», sier hun.

«Søtt, men hva får du ut av det?»

«Du er utholdende. Det liker jeg. Du må vel vinne veddemålet hvis du vil finne det ut», sa hun.

«Du vet vel at jeg har fått tre Michelin-stjerner i løpet av karrieren min?»

Hun nikket og la armene i kors under brystene som for å si «hva så?»

«Jeg ville bare advare deg om at du sannsynligvis ikke vinner», sa han.

«Eller kanskje jeg har en rett som kan temme Udyret», kontret hun.

Interessant. Han skulle vinne veddemålet og få Indy i sengen sin i en lang helg.

Indy hadde ikke forventet at han skulle være så overveldende i egen person.

Om øynene hans hadde vært lyseblå på bildene på nettet, var de enda mer strålende i virkeligheten. Hun kunne ikke slutte å se på ham. Han rystet henne.

Men hun hadde en plan. Hun måtte bare holde seg til den. Hun hadde vært med på Hometown, Home Again i tre år. Etter hendelsen på universitetet hadde hun unngått alle, helt til foreldrene hadde kjøpt en liten bokhandel og bedt henne om å pusse opp den falleferdige bygningen. Hun hadde laget YouTube-videoer for å dokumentere prosjektet, men også for å finne stemmen sin igjen.

Til å begynne med var publikummet hennes lite, og det var helt greit. Hun hadde laget videoene for seg selv. Men så begynte det å vokse, og TV-tilbudet kom. De siste årene hadde hun pusset opp alle bygningene i hjembyen.

Hvis hun kunne gjenopplive Gilbert Corners og tiltrekke seg noen store utbyggere, ville det være enda en fjær i hatten. Det var drømmen. Hun likte bokhandelen hun drev, og hun fikk mange av idéene sine for byen fra historier hun hadde lest. Hun så potensialet i Gilbert Corners, og om hun så måtte tilbringe en helg med Chef Gilbert for å få det, ville hun gjøre det.

Han så på henne og hevet begge øyenbrynene. «Er du sikker på det? Jeg er villig til å la deg trekke deg. Men ikke når vi begynner å lage mat.»

«Jeg er sikker», sa hun. «Jeg går ikke tilbake på en avtale. Det er ikke sånn jeg er.»

Han la hodet på skakke, og blikket hans beveget seg nedover kroppen hennes. «Det kan jeg se.»

«Bra. Så et håndtrykk for å forsegle avtalen?»

Han nølte, og så rakte han motvillig hånden mot henne. Varmen hans omsluttet henne før grepet hans gjorde det.

Han sa ingenting, bare hevet øyenbrynene igjen. Hun slikket seg over leppene og snudde seg for å gå tilbake til matlagingsstasjonen sin.

«Var det noe mer?» spurte hun og forsøkte å innta en ro som hun ærlig talt aldri hadde hatt. Men sjansen til å få ham til å bli i byen lenger enn de få timene det ville ta å lage mat, var perfekt. Hun forsøkte å distrahere seg selv fra ham ved å tenke på de tingene hun ville be ham om å gjøre.

«Niks. Lykke til.»

«Jeg har ferdigheter. Jeg trenger ikke flaks.»

«Egoet ditt … Jeg gleder meg til konkurransen begynner», sa hun.

«Er du så ivrig etter å være min?» spurte han.

Hun rødmet igjen, men ignorerte det. «Jeg gleder meg til å vise deg frem i byen. Jeg gleder meg til å se hvor begeistret alle her blir når du arrangerer en vårgalla på Gilbert Manor.»

«Fortsett å drømme», sa han.

Hun forsøkte å være rolig mens hun så bort på den bakerste benken, der hun måtte begynne å hakke grønnsaker for å gjøre seg klar til kokkekonkurransen. Nola hevet begge øyenbrynene mot henne.

«Hva handlet det der om?»

«Jeg …»

Å, herregud! Nå som hun så på ingrediensene hun hadde forberedt, var hun ikke sikker på at hun kunne vinne, men hun var fast bestemt på å prøve. Hun hadde testet retten et par ganger på produksjonsgruppen sin. Men de var ikke Michelin-dommere. Kanskje hun ikke burde ha inngått veddemålet, men hun hadde alltid hatt problemer med impulskontroll.

Hun trakk pusten dypt og bestemte seg for å høres selvsikker ut. Dommerne i kokkekonkurransen bestod av en profesjonell kokk fra nabobyen, Tony Elton, byrådsmedlem Jeff Hamilton, og tre tilfeldig utvalgte personer fra publikum. Det var en sjanse for at hun kunne vinne, sa hun til seg selv. De hadde mikrofoner på, men produksjonsassistenten hadde vist dem hvordan de skulle slå dem av og på. Hun dobbeltsjekket – hennes var av.

«Er mikrofonen din av?»

Nola slo den av. «Ja … men jenta mi, du gjør meg bekymret.»

«Jeg har inngått et veddemål om utfallet av kokkekonkurransen. Og hvis jeg vinner, må han bli i byen en hel helg.»

«Og hvis han vinner?»

Hun viftet med hånden mot venninnen. «Det spiller ingen rolle. Jeg kommer ikke til å tape.»

Nola nikket. «Det er jeg glad for å høre. Uansett kan du være i trøbbel. Du vil ikke tilbringe en helg sammen med Udyret.»

«Hvorfor ikke?»

Nola så seg rundt for å forsikre seg om at ingen var i nærheten, men lente seg likevel tett inntil henne, noe som gjorde Indy svært bekymret.

«Ryktene sier at han er veldig vanskelig å motstå på tomannshånd. Jeg har hørt at han har en ny kvinne hver helg, og de klager ikke når de går.»

«Nola. Han er ikke interessert i meg på den måten», sa hun, og løy for venninnen siden han hadde nevnt en romantisk helg. «Han sa det bare for å få meg til å gi etter.»

«Og det gjorde du ikke. Så la oss innse det, Indy, du er den neste godbiten på tallerkenen hans.»

Hun rødmet og ristet på hodet igjen. «Hold opp med det der. Det kommer ikke til å skje.»

«Vi får se», sa Nola. «Vi må vel gjøre oss klare til å lage mat?»

«Ja.»

Nola gikk sin vei, og Indy så ned på kjølebagen med ingrediensene. Hun hadde ikke tillatt seg selv å tenke på hva som ville skje hvis han vant. Han var ikke interessert i henne. Hun var ikke den typen kvinne en mann ba om å tilbringe helgen i sengen hans.

*

Ophelia vinket til dem omtrent 45 minutter senere. Innbyggerne i Gilbert Corners hadde møtt opp til konkurransen, som Dash hadde gått med på at de kunne avholde på Gilbert Manor. Det store herskapshuset ruvet i bakgrunnen.

Lokalbefolkningen hadde satt fra seg bilene sine på den store asfalterte plassen som alltid ble brukt til denne typen arrangementer.

Men Conrad visste at ingen lokale, bortsett fra de som var ansatt av Gilbert Manor-stiftelsen, hadde vært her siden vinterballet som hadde forandret livet hans og fått byen til å tro at de var forbannet.

Publikumet hadde gått inn gjennom en nydelig hageport til den overbygde terrassen på baksiden, der Ophelias team hadde satt opp sitteplasser til dem.

«Før vi setter i gang, miss Belmont, ville jeg forsikre meg om at du har alt du trenger?»

Indy smilte til Ophelia, og han kunne ikke unngå å legge merke til forskjellen mellom de to kvinnene. Ophelia var høy og slank, og tedde seg på en måte som fikk Indy til å virke litt småbyaktig og … sjarmerende. Noe som bare forsterket at han hadde tenkt på veddemålet. Han tapte sjelden en kokkekonkurranse – faktisk hadde han sist tapt mot en mesterkokk som hadde fått sin første Michelin-stjerne da han var atten år.

«Jeg tror jeg har alt. En av assistentene dine viste meg hvordan jeg skulle bruke trykkokeren du ga meg, så det burde gå bra», sa hun.

Han lurte på hva hun skulle bruke trykkokeren til.

Han kikket bort på henne og lurte på om han burde gå og gi henne noen råd. Han kastet et blikk på benken hennes og gjorde noen notater før han innså hva han holdt på med. Han ville ikke tilbringe mer tid i GC, og hvis han hjalp henne …

«Chef Gilbert?» spurte Ophelia.

«Jeg har det bra», sa Conrad og vendte oppmerksomheten mot vennen og bort fra den fristende Indy.  Han minnet seg selv på at han ikke likte noen som hadde tilknytning til Gilbert Corners.

«Flott. Så, bare for å gå gjennom dette. Jeg tar en intro med dere begge, og så går dere til stasjonene deres. Ikke gjør noe før kameramannen som er tildelt dere er på plass, og regissøren vår, CJ, ber dere om å begynne. Jeg tar med dommerne og lar dem stille dere spørsmål om matlagingen mens den pågår. Ikke tenk på hva dere sier – vi redigerer opptakene senere, så hvis dere ikke vil eller kan snakke, er det helt i orden», sier Ophelia.

«Hva kommer de til å spørre om?» spurte Indy.

Indy begynte å se litt nervøs ut. Conrad smilte nesten for seg selv. Han hadde nesten glemt at han var tilbake i Gilbert Corners nå.

«Bare ting som ʻhva gjør du’ og ʻhvordan kom du på oppskriften’», sa Ophelia. «Er dere klare?»

«Ja.»

«Så klar som jeg noen gang vil bli», sa Indy, noe som fikk Ophelia til å smile.

«Ikke vær redd, miss Belmont, når du begynner å lage mat, glemmer du at kameraene er der, akkurat som i ditt eget show. La meg presentere dere begge for dagens dommere, og så setter vi i gang med filmingen.»

Ophelia vinket bort den lokale kokken. Jeff Hamilton var på hans alder, og de hadde møttes et par ganger da Conrad hadde vært hjemme på sommerferie. Lokalbefolkningen bestod av tre personer, og det var bare én av dem Conrad aldri hadde møtt før.

Publikumskoordinatoren hadde allerede varmet opp publikum og gitt dem instruksjoner om hva de skulle gjøre da Ophelia hilste på dem. Conrad ble likevel overrasket over den høylytte jubelen fra lokalbefolkningen.

«Kjærligheten til det tradisjonelle og en voldsom konkurranseånd har ført Udyret tilbake til hjembyen og Gilbert Manor. Mye står på spill for Udyret. Han har ikke tapt en kokkekonkurranse på de tolv siste utfordringene. Vil dette bli hans trettende seier? Eller vil nykommeren Rosalinda ’Indy’ Belmont beseire Udyret og sende ham tilbake til hulen sin? La oss finne det ut i denne tradisjonelle New England Clam Chowder Cook-off.»

Publikum jublet igjen, og regissøren sa stopp. Hun gikk ned og ba dem komme bort til henne. «Conrad, gå og gjør det du skal.»

Han gikk opp på plattformen, la armene i kors og ventet på at kameramannen var på plass før han stirret truende inn i linsen. De gjorde noen forskjellige opptak, og så var det Indys tur.

«Hva skal jeg gjøre?» spurte hun. «Jeg er en hjemmekokk, ikke en TV-kokk.  Jeg vet at jeg har mitt eget program, og at jeg burde være vant til kameraet, men dette er … annerledes.»

«Jeg vil si at styrken din er det sjarmerende smilet ditt og særegenheten fin. Bare smil og vær autentisk. Hvor er Nola?»

«Hvorfor spør du?»

«For du kommer til å føle deg ubekvem når du bare smiler til kameraet – tro meg, det tar litt tid å venne seg til det. Hvis hun står bak kameramannen, kan du smile til henne.»

«Takk», sa hun.

«Ikke noe problem. TV er et merkelig dyr.»

«Akkurat som deg», spøkte hun.

«Helt klart.»

Han gned seg i nakken og kunne ikke la være å tenke på Indy. Hun hadde utfordret ham til å bryte en forbannelse, men han visste at det måtte ligge noe mer bak. Og han gledet seg til å finne ut hva det var.

